## L'IVAJ convoca 11 beques per a estudiants universitaris en residències juvenils per al curs 2023-2024

*** Les ajudes es destinen a finançar l’allotjament i la manutenció de jóvens que s’han de desplaçar fora del seu domicili habitual
* Per a este curs s’han disposat els albergs La Florida d’Alacant, Mare de Déu del Lledó de Castelló i Sant Crist del Mar de Benicarló**

L'Institut Valencià de la Joventut (IVAJ) ha convocat, per al curs 2023-2024, un total d'11 beques per a estudiants universitaris a les residències juvenils La Florida d'Alacant, Mare de Déu del Lledó de Castelló i Sant Crist del Mar de Benicarló. Esta ajuda consistix en l'exempció del pagament del 60 % de les quotes mensuals.

Segons publica el *Diari Oficial de la Generalitat Valenciana* ([DOGV](https://dogv.gva.es/datos/2023/09/27/pdf/2023_9763.pdf)), està previst que l'IVAJ destine a esta iniciativa un import global màxim de 12.000 euros, per a 2023, i de 18.000 per a 2024.

Per províncies, en la Residència Juvenil La Florida d'Alacant hi haurà 5 beques; en la Residència Juvenil Mare de Déu del Lledó de Castelló 4 beques i en la Residència Juvenil Sant Crist del Mar de Benicarló, 2 beques.

Estes ajudes aniran destinades a l'allotjament i manutenció de les persones jóvens que, per raó d'estudis o per al desenvolupament d'activitats esportives, culturals o altres d'índole similar, han de desplaçar-se fora del seu domicili particular.

El termini de presentació de sol·licituds serà de 20 dies naturals, a comptar de l'endemà de la seua publicació. La resolució de la convocatòria es podrà consular en el DOGV i en la pàgina web de l'IVAJ el pròxim 17 de novembre.

**Residències de l'IVAJ**

Per al curs 2023-24, l'IVAJ ha disposat les places següents destinades a estudiants universitaris: la residència juvenil universitària La Florida d'Alacant oferix un total de 42 places en habitacions individuals amb bany.

La Residència Juvenil Mare de Déu del Lledó oferix 32 places, 24 en habitacions dobles i 8 en habitacions individuals, amb bany compartit cada dos habitacions. Per la seua banda, la residència Sant Crist del Mar de Benicarló oferix 19 places en habitacions dobles.

El programa inclou allotjament i pensió alimentària completa que constarà de desdejuni, dinar i sopar. El preu mensual establit no inclou el servei d'alimentació durant els caps de setmana, des del sopar del divendres fins al sopar del diumenge, en les residències juvenils Mare de Déu del Lledó i Sant Crist del Mar, però sí l'allotjament.

Fecha: 27/09/2023